arnastofnun/IGC-2024 huggingface dataset:
Múslimi friðar kristna

Kirkja hinnar heilögu grafar í Jerúsalem er ein af höfuðkirkjum heimsins, markmið pílagrímsferða. Kristnir söfnuðir deildu öldum saman og börðust jafnvel um stjórn kirkjunnar. Til að koma á friði gaf Tyrkjasoldán árið 1852 út tilskipun. Þar er stjórn kirkjunnar skipt milli safnaða Armena, Grikkja, Kopta, Kaþólikka, Eþiópíumanna og Sýrlendinga. Lyklavöld eru í höndum hlutlauss aðila, múslima. Hann opnar kirkjuna á hverjum morgni. Embættið hefur kynslóðum saman verið á hendi sömu fjölskyldu. Segið svo, að ekki geti verið gagn að múslima til að varðveita friðinn milli kristinna óróa-safnaða.
Misjafnir frambjóðendur

Í aðdraganda stjórnlagaþings verður baráttan milli fjórflokksins annars vegar og almennings hins vegar. Flokkar og hagsmunaaðilar munu senda á vettvang vel til hafða fulltrúa, sem lítt hafa verið áberandi í flokkum og poti. Fjölmiðlar þurfa að finna þá og fletta ofan af þeim. Á móti þessu fyrirsjáanlega liði lítilla breytinga koma óskaddaðir frambjóðendur. Hafa ekki verið í nánu samfélagi við stjórnmálaflokka og hagsmunaaðila. Við þurfum að finna slíka frambjóðendur og draga þá inn í stjórnlagaþing. Þar þarf nefnilega að smíða nýja stjórnarskrá, sem valdastéttin vill forðast.
Stjórnin fattar ekki stöðu sína

Stjórnarflokkarnir eru tæpast í stjórnhæfu ástandi. Jóhanna bjargaði sínu liði undan Landsdómi og er síðan hvergi hátt skrifuð í þjóðfélaginu. Hún ætti að vera andamamma þjóðarinnar með daglegar siðaprédikanir að hætti mömmu. Er í staðinn í felum. Steingrímur J. Sigfússon gerir hver mistökin á fætur öðrum, næstmest í IceSave og mest í skipan Bankasýslu. Hlustar ekki á vinsælasta pólitíkusinn, Lilju Mósesdóttur, eina hagfræðing flokksins. Þótt kannanir sýni sæmilegt gengi stjórnarinnar að sinni, er hætt við, að ný búsáhaldabylting verði henni þung í skauti. Stjórnin fattar ekki stöðu sína.
Óhæfir fjórmenningar

Elín Jónsdóttir er forstjóri Bankasýslu ríkisins. Þorsteinn Þorsteinsson, Sonja María Hreiðarsdóttir og Sigurður B. Stefánsson skipa stjórn hennar. Undir stjórn þeirra hafa bankarnir haldið áfram á sömu óheillabraut og þeir voru á fyrir hrun. Þeim er enn stjórnað af firrtum bófum, sem passa hagsmuni fjárglæframanna og kvótagreifa, einkavina og gæludýra. Í skjóli margfrægrar bankaleyndar. En níðast á venjulegu fólki sem mest þeir mega. Bankarnir ganga fram af okkur. Þeir verða kveikjan, sem fellir ríkisstjórnina. Sá, sem skipaði óhæfa fjórmenninga Bankasýslunnar, heitir Steingrímur J. Sigfússon.
Óvæginn texti – óvæginn tími

Vilhjálmur Örn Vilhjálmsson í Kaupinhöfn er óvæginn, en tímarnir eru líka óvægnir. Í dag segir hann: “Fínt að fá fleiri trúða í ráðhúsin, ráða fleiri aðstoðarmenn fyrir ráðherrana og hefja kennslu í Hí á algjörlega fjarstæðukenndum fræðigreinum eins og fornfjármálafræði, já og greiða Björgvini S. betri laun fyrir unglingavinnuna, nú þegar drengurinn er aftur farinn að genumlýsa egg í eggjabúinu við Austurvöll. Auðvitað vantar fleiri ráðherraferðir til New York, svo Össur getir rifið kjaft eins og einræðisherra frá Íran. Það er miklu mikilvægara en spítaladeildir úti á landi.”
Flaggar marklausri hagspeki

Ólafur Ísleifsson hagfræðingur er frægastur fyrir að sameina tvennt. Var í dómnefnd, sem lét Jón Ásgeir fá viðskiptaverðlaun 2007 og lét IceSave fá snilldarverðlaun sama ár. Engin furða er, að fjölmiðlar leiti álits Ólafs á aðvífandi atburðum í hagsögunni. Hefur þar útskýrt fyrir okkur, að tölur um landsframleiðslu segi frá hagvextinum. Samt er þessi fræga landsframleiðsla enginn mælikvarði á neitt. Segir okkur bara, að í kreppu færist starfsemi af mælanlegu sviði yfir í það ómælanlega. Í samhjálp, svarta vinnu, eigin vinnu og skiptivinnu. En fjölmiðlungar gleypa samt marklausa hagtöluspeki hans.
Innmúrað hverfi pólitíkusa

Gárungarnir tala um, að nú séu brýnust göng milli Dómkirkjunnar og Alþingis. Sérstakur óeirðastjóri löggunnar fabúlerar í sjónvarp um að loka Austurvelli fyrir almenningi. Pólitíkusar landsins hafa greinilega komið sér í frábært klandur. Er ekki betra að stíga skrefinu lengra og setja upp innmúrað hverfi fyrir pólitíkusa? Eins og græna hverfið í Bagdað, þar sem hernámsliðið og pólitíkusarnir skýla sér fyrir brjáluðu fólki. Þá getur Alþingi haldið áfram morfís-æfingum fyrir málþófsdrengi án þess að eggjum og innyflum rigni yfir alla. Hefði ekki verið munur fyrir Geir að hafa innmúrað hverfi fyrir sig?
Tímasprengjur byltingarinnar

Fremstur í firringunni er bankinn, sem er að meirihluta í eigu þjóðarinnar. Árshátíð Landsbankans í gærkvöldi var í 2007-stíl með humar og naut og önd. Þessi banki gengur harðast fram í að afskrifa skuldir fjárglæframanna og kvótagreifa. Og að ríghalda jafnframt í skuldir almennings. Landsbankinn sýnir, að bönkunum er stjórnað af nákvæmlega sam konar bófum og settu þá á hausinn árið 2008. Veizluglaðir siðleysingjar ögra þjóðinni. Sigurjón P. Árnason skálaði 2008, Ásmundur Stefánsson skálaði 2009 og Steinþór Pálsson skálar 2010. Allir eins, tifandi tímasprengjur, sem framkalla byltinguna.
Dýrlingur og borðaklippir

Ögmundur Jónasson borðaklippir ætti að vera biskup, upphafinn dýrlingur í sjónvarpi. Þess á milli ræður hann pólitískt kvígildi sem skrifstofustjóra hjá ríkinu. Og hafnar þjóðaratkvæðagreiðslum og persónukjöri. Sami rassinn undir honum og öðrum pólitíkusum. Inn á milli gælir hann við ofstæki, sakar Þýzkaland um útþenslustefnu nazista. Þeir borgi með glerperlum og spritti fyrir Lebensraum. Enda segir reynslan okkur, að helgislepja er gagnlegur dulbúningur, þegar ruglað er um of. Spurður um réttlæti fyrir nýbúa segir hinn dýrlegi biskup og borðaklippir, að hann geti ekki talað um einstök mál.
Hylltu þúsund milljarða manninn

Bjarni vafningur Benediktsson lét þingheim rísa í svaði sínu og klappa fyrir þúsund milljarða manninum. Hádegisverðarfundurinn í Valhöll varð við ábyrgð sinni á Geir H. Haarde. Samkvæmt lagaskilningi er ábyrgð á tjóni in solidum, þótt fleiri aðilar komi að. Heildartjón ríkisins eins af hruninu nam þúsund milljörðum. Upphæð, sem Geir H. Haarde skuldar okkur, sofandi eða vakandi. Davíð Oddsson skuldar okkur þessa upphæð líka. Sem og fimm bankastjórar ríkisbankanna. Sem og nokkrir fremstu fjárglæframenn okkar með þá Björgólf Thor og Jón Ásgeir í fremstu röð. Og svo Flokkurinn í svaðinu, in solidum.
Reglugerðin verði afskrifuð

Krossinn í Vonarskarði er minnisvarði um ónýta stjórnsýslu. Sett er upp ferli til að tryggja góða stjórnsýslu, en ekkert tekið mark á því. Þannig eru auglýst störf og síðan ráðinn vinur og flokksfélagi ráðherrans. Eða þá að auglýst er eftir athugasemdum um reglugerð og síðan ekki tekið neitt mark á þeim. Þannig var reglugerðin fáránlega um Vatnajökulsþjóðgarð, sem bannar ferðir um Vonarskarð. Stjórnarnefnd þjóðgarðsins neyddist til að auglýsa eftir athugasemdum, fékk 6000 bréf og tók ekkert mark á þeim. Rétt er að afskrifa þessa reglugerð og reka hina spilltu stjórn Vatnajökulsþjóðgarðs.
Voru einu sinni fátækir

Ég lærði í Vestur-Þýzkalandi, þegar ég var um tvítugt. Þá voru Þjóðverjar fátækari en við. En þeir gerðu allt vel. Náðu sátt milli félagshyggju og markaðar. Settu upp vandað regluverk. Kenndu hermönnum mannasiði. Höfðu frábæran Ludwig Erhard. Og svo framvegis. Þjóðverjar urðu ríkir, borguðu fyrir sameiningu Evrópu. Allt gerðu þeir rétt, meðan við gerðum allt rangt. Við getum lært allt af öðrum þjóðum en viljum ekki læra neitt. Erum bezt. Teljum, að allt muni áfram vera bezt á íslandi, ef við göngum ekki í Evrópu. Angela Merkel sé bara að útvega sér Lebensraum fyrir glerperlur og spritt.
Bannið lausagöngu bankastjóra

Bankarnir eru um það bil að fella ríkisstjórnina. Leika lausum hala í skjóli bankaleyndar. Við sjáum samt stakar fréttir um ofurást þeirra á kvótakóngum og fjárglæframönnum. Samhliða ofurhatri þeirra á fólki. Eftirleikur hrunsins sýnir, að brýnasta verkefni þjóðmála er að svipta bankaleynd af óhæfuverkum bankastjóranna. Stjórnin líður fyrir, að Gylfi Magnússon var óhæfur og Árni Páll Árnason verður ekki síður óhæfur bankaráðherra. Ríkisstjórnin líður líka fyrir, að Steingrímur J. Sigfússon skilur ekki vandann. Ekkert hefur orðið ríkisstjórninni eins dýrt og lausagangur bankastjóra í bankaleyndinni.
Þau skulda mér líka

Ég skuldaði ekkert í hruninu, tapaði engu á gengistjóni lána eða verðbólgu höfuðstóls. Tapaði samt eins og aðrir. Mestu tapaði ég á hruni krónu og fasteignaverðs. Þær góðu tekjur, sem ég hafði, rýrnuðu við hrunið. Geri ráð fyrir, að hálft hrunið hafi verið leiðrétting á bólu og hálft hrunið hafi verið tjón. Sá helmingur kostar mig 150.000 krónur á mánuði. Þar er fyrst og fremst um að kenna Davíð Oddssyni, dýrasta manni Íslandssögunnar. Líka Geir Haarde hinum sofandi. Svo og Ingibjörgu Sólrúnu, sem æsti til umsvifa banka í útlöndum. Léku alla þjóðina grátt. Voru brennuvargar, engir leiksoppar.
Þrír nýir hægri flokkar

Þrír nýir hægri flokkar eru í umræðunni. Um daginn var sagt frá samtökum borgaralegra, sem skipuð eru aðstandendum AMX-slúðurvefsins og Moggans. Á að hindra aðild Íslands að Evrópusambandinu og verja kvótagreifana. Varðveita séríslenzka spillingu að hætti Davíðs. Áður var sagt frá Hægri grænum, sem skipuð er mönnum, sem vita ekki, hvað grænt er. Ættu frekar að heita Hægri svartir, svo þröng er sýn þeirra á umhverfið. Í þriðja lagi eru svo harðir Evrópusinnar. Mest púður er í fyrsta flokksbrotinu, sem styðst við fjölmiðla og sjálfan greifann, Davíð Oddsson. Kannanir sýna markað fyrir nýja flokka.
Elítan smíðaði sér turn

Mótmælin á Austurvelli í dag beindust að stjórnmála-elítunni. Hana skipa forsetinn, alþingi og fyrri og nýrri ráðherrar. Liðið, sem kom okkur á hausinn og á að fara frá. Allir sem einn. Inni á alþingi og í Seðlabanka eru hugmyndaspekingar og höfundar hrunsins. Einnig þeir sem sváfu á vaktinni í aðdraganda hrunsins. Líka núverandi ríkisstjórn, sem hefur látið bankana klúðra sambandi sínu við almenning. Stjórnmála-elítan starfar bara fyrir sig og sína. Áratugum saman hefur hún brugðizt þjóðinni. Í staðinn hleypur hún í fílabeinsturn, þar sem hún felur sig án allrar ábyrgðar fyrir eggjakasti.
Þríeyki í þrepahlaupi

Eins og margir fleiri birti ég ósvífnar fullyrðingar á fésbók. Auðvitað er það ófullnægjandi. Þess vegna tengi ég, eins og fleiri, beint yfir í blogg. Þar sem fram koma ein til þrjár röksemdir með fullyrðingunni. Fyrir þá, sem ekki láta sér nægja fullyrðinguna eina. Samt nægja oft ekki ein til þrjár röksemdir. Þess vegna hef ég, eins og sumir aðrir, orðaleit í blogginu. Þar getur fólk leitað að safni greina um sama mál. Þar koma fram fleiri rök en pláss er fyrir í bloggi dagsins. Þetta hentar þeim, sem vilja lesa betri rök. Saman eru fésbók og blogg og orðaleit orðin að þríeyki í þrepahlaupi.
Björgvin fyrirgefur þjóðinni

Björgvin G. Sigurðsson segist ekki erfa neitt við neinn. Hefur fyrirgefið þjóðinni. Kræfur, karlinn. Ingibjörg Sólrún hefur ekki fyrirgefið neinum, rífur enn kjaft í einstæðum hroka. Sá eini, sem gerir upp sín mál, er Geir H. Haarde. Að vísu tilneyddur. Hann fer fyrir Landsdóm, fær litla sekt og afgreiðir þannig sín mál. Eins og Árni Johnsen. Ingibjörg Sólrún og Björgvin afgreiða hins vegar aldrei sín mál. Né heldur Samfylkingin, sem sá um, að þau færu ekki fyrir Landsdóm. Þjóðin mun því um aldur og ævi eiga óuppgerðar sakir við þau tvö og flokk þeirra. Sem reyndist fyrir rest vera hrunflokkur.
Sparkið bankabófum strax

Landsbankinn afskrifaði 2,6 milljarða af dótturfyrirtæki útgerðar Halldórs Ásgrímssonar kvótagreifa. Þetta er ríkisbanki, afskriftin er á þinn kostnað. Bankinn tók ekki einu sinni kvóta Skinneyjar-Þinganess til sín. Gat að minnsta kosti afhent þjóðinni kvótann. En bankinn er ekki rekinn í þágu þjóðarinnar. Heldur í þágu vina, gæludýra, kvótagreifa og fjárglæframanna. Bankasýsla ríkisins er liðónýt stofnun. Ríkisstjórnin þarf að reka alla stjórn hennar og forstjórann. Setja þar inn siðað fólk. Eina von okkar er bankasýsla, er rekur bófana úr bönkum, sem reknir eru fyrir gjafafé okkar.
Hæ, ráðherrar, vaknið þið

Ríkisstjórninni hefur verið margsagt, að hún verður að ná tökum á brjáluðum yfirmönnum bankanna. Þeir eru búnir að gera nóg af sér og fela sig ævinlega að baki bankaleyndar. Þeir gefa fjárglæframönnum og kvótagreifum milljarða og hengja almenning í gálga. Þeir hafa engan skilning á almennu siðferði og hugsa bara um að hossa vinum, gæludýrum, kvótagreifum og fjárglæframönnum. Ríkisstjórnin þarf að skipta út stjórn og forstjóra Bankasýslunnar og setja inn siðað fólk, sem rekur bófana úr yfirmannastöðum bankanna þriggja. Og bankaleyndina þarf að afnema strax. Ástandið er fyrir löngu orðið óþolandi.
Farþeginn hangir í faxinu

Fyrir öld brúa urðu hestar að vera vel syndir, þegar í harðbakkann sló á erfiðum vöðum. Eða þegar menn vildu stytta sér leið. Skaftfellskir hestar, einkum úr Hornafirði og Öræfum, voru eftirsóttir fyrir einni öld. Kallaðir vatnahestar. Sumir hestar eru svo djúpsyndir, að varasamt er að sitja þá. Aðrir synda hátt í vatni og eru þægilegir ásetu við þær aðstæður. Einstaka hestar leita sífellt botns og hoppa því á sundinu. Ég sá einn hoppa þannig í Holtsós. Þeir eru hættulegir. Hlutverk fólks á sundreið er að vera farþegar, toga ekki í tauminn, standa í ístöðunum og hanga að öðrum kosti í faxinu.
Bitlausar sektir veitingahúsa

Bitlausar eru sektir Neytendastofu, þegar veitingahús fá 50.000 króna sekt fyrir að merkja ekki verð á matseðla við inngöngudyr. Verðlausir seðlar eru beinlínis dónalegir og eiga ekki að líðast. Sektaðir voru Fiskmarkaðurinn, Potturinn og pannan og Ruby Tuesday. Neytendastofa á að hækka sektir fyrir dónaskap. Ennfremur þarf Neytendastofa að kanna misræmi á verði á heimasíðum veitingahúsa og raunverði þeirra. Heimasíður samsvara inngöngudyrum og eiga að vera með réttu verði. Einstaka heimasíður eru verðlausar og nokkrar hafa þar lægra verð en raunverð. Veitingahúsum ber að fara að góðum mannasiðum.
Óþarft hús verður rifið

Samgöngumiðstöð í Vatnsmýri er fínt orð yfir rútubílastöð. Strætó flytur ekki sína ferðamiðstöð á svo afskekktan stað. Aðstandendur miðstöðvarinnar viðurkenna vitleysuna með því að ráðgera flutning hinnar óbyggðu stöðvar. Stór hluti hennar er hannaður með tilliti til flutnings. Einhvern tíma fer flug innanlands á Keflavíkurvöll og þar á að byggja miðstöð innanlandsflugs. Rútur eru betur settar, þar sem þær eru núna. Strætó er betur settur þar sem hann er núna. Samgöngumiðstöð er gersamlega óþarft hús, sem ætlunin er að reisa í atvinnubótavinnu. Til að friða grátbólgna verkalýðsrekendur í ASÍ.
Fjölbreytt landráð

Landráðamenn eru margskonar og tæpast sambærilegir. Síðar kemur í ljós, hvor var verri, Sigurjón Þ. Árnason eða Sigurður Einarsson. Sem skófu bankana að innan fyrir eigendur og gæludýr. Þá kemur í ljós, hvor var verri, Björgólfur Thor eða Jón Ásgeir. Sem létu ræna bankana fyrir sig. Við vitum hins vegar, að Geir Haarde var verri en Ingibjörg Sólrún, því að hann var hærra settur. Við vitum líka, að höfundur hrunsins og gæzlumaður þess er Davíð Oddsson. En vitum ekki, hverjir ganga næstir, banksterar, fjárglæframenn, pólitíkusar. Allir eiga þeir fulla sök á niðurlægingu þjóðarinnar, hver með sínum hætti.
Gullhöllin og Tyrkjahöllin

Fljúgðu til Feneyja, farðu um borð í vaporetto númer eitt, hallaðu þér aftur og horfðu á hallir Stóraskurðar líða hjá. Þar sérðu hnignun Vesturlanda í hnotskurn. Fegurstar eru elztu hallirnar, Gullhöll, Hertogahöll, Tyrkjahöll Farsetti, Loredan og ótal fleiri. Allar í gótík eða fögrum stíl Miklagarðs, sem múslimar einir hafa síðan varðveitt í moskum sínum. Síðan koma þungar hallir endurreisnar, svo sem Grimani og Corner-Spinelli. Verstar eru yngstu barokk hallirnar, svo sem Pesaro og Balbi. Sjö ónýtar aldir í byggingalist liðu frá Miklagarði fram að 20. aldar fúnkis. Það má sjá við Stóraskurð.
Matseðill frá stjórnlagaþingi

Ekki er hægt að ætlast til, að stjórnlagaþingið verði sammála um allt. Getur vísað nokkrum ágreiningsefnum í eina þjóðaratkvæðagreiðslu. Það er að segja, ef öflugur minnihluti er á þinginu, til dæmis tíu af þrjátíu. Dæmi um slíkt gæti verið: Aðild að Evrópusambandinu og Atlantshafsbandalaginu. Afnám bankaleyndar, skjalaleyndar og fundaleyndar. Aðskilnaður ríkis og kirkju. Auðlindir í eigu þjóðarinnar og nýtingarréttur afnuminn. Jafnrétti hópa, til dæmis allt landið eitt kjördæmi. Á velferð heima í stjórnarskrá? Fast hlutverk þjóðaratkvæðis. Stjórnlagaþingið getur boðið þjóðinni ýmsa kosti.
Ísland á beinu brautinni

Þrátt fyrir IceSave samþykkti Alþjóða gjaldeyrissjóðurinn þriðju endurskoðun efnahags Íslands. Þýðir, að hvorki Seðlabankinn né ríkið verða gjaldþrota á næstu árum. Svakalega fínn árangur aðeins tveimur árum eftir hrun. Erum á réttri leið. Nú þarf bara að finna hundruð milljarða, sem bankarnir geyma í Seðló og ríkispappírum og virkja eitthvað af þeim. Því miður er bönkunum enn stjórnað af banksterum. Þeir treysta aðeins vinum og gæludýrum og einkum þó fjárglæframönnum. Vilja hins vegar setja almenning og sæmileg fyrirtæki á hausinn. Ríkið þarf að afnema bankaleyndina, hertaka bankana og reka svínin.
Tjónið hefði orðið lítið

Ári fyrir hrun hvatti Ingibjörg Sólrún Gísladóttir bankana til að sækja sér fé með innlánsreikningum erlendis. 4. september 2008 skrifaði hún grein um það í Fréttablaðið. “Bankarnir þurfa sjálfir að halda áfram að afla sér erlends lausafjár,” sagði hún. Þá var brezki seðlabankastjórinn búinn að vara Davíð og ríkisstjórnina við ástandinu. Búið var að loka lánalínum erlendis og norrænu seðlabankarnir höfðu sett Ísland í frysti. Þá var tími til að stöðva IceSave, ástarbréf og bankarán. Tjónið hefði þá orðið lítið. En Davíð, Geir og Ingibjörg böðluðust áfram í stjórnlausum hroka og heimsku.
Geir er einn fyrir alla

Sök Geirs er meiri en sök Ingibjargar Sólrúnar, Árna og Björgvins. Þau voru bara venjulegir ráðherrar, en hann var forsætis. Hann er “einn fyrir alla”, sjálfur hrunstjórinn. Að vísu eru Davíð og Halldór Ásgrímsson sekari. En sök þeirra var fyrnd samkvæmt lögum um Landsdóm. Þeir verða teknir í bakaríið á öðrum vettvangi. Geir svaf óneitanlega á vaktinni í hruninu. Svaf ekki bara í hruninu, heldur í heilt ár fyrir hrun. Ekki gleyma heldur þeim, sem eru að baki Geirs. Hverjir settu yfir okkur annan eins hrokagikk og bjálfa? Það voru kjósendur Sjálfstæðisflokksins, sem kostuðu okkur þúsund milljarða.
Límdu sig fast við Geir

Kosturinn við atkvæðagreiðsluna á Alþingi í gær er, að hún límdi Flokkinn aftur fast við Geir H. Haarde. Flokkurinn var langt kominn með að gleyma fortíðinni. Hagaði sér á þingi eins og hrunið kæmi honum ekki við. Nú er hann búinn að vera í vörninni fyrir Geir. Er nánast orðinn límdur fast við fyrrverandi formann sinn. Það er afar slæm staða. Geir var afspyrnu lélegur forsætis. Skýrsla Sannleiksnefndar sýnir hann sem algeran bjálfa, er skildi fátt, sem honum var sagt. Hann er sekur um heimsmet í tjóni upp á þúsund milljarða. Vont er að vera límdur við hrokafullan bjálfa á sakamannabekk.
Upphaf og endir hins illa

Bankaleynd er upphaf og endir alls ills í þjóðfélaginu. Bankaleyndin olli hruninu og hindrar endurreisnina. Bönkunum er enn stjórnað af glæpahyski, er setur almenning á kúpuna. Banksterar hjálpa bara vinum sínum og gæludýrum, sem hafa reynzt ófær um að reka fyrirtæki. Setja aðra á hausinn. Öll hegðun bankstera er hulin bankaleynd. Ef gegnsæi yrði innleitt í fjármál, mundu banksterar verða að flýja land undan bálreiðum múgnum. Alvarlegustu mistök ríkisstjórnarinnar eru að hafa ekki innleitt gegnsæi í stað bankaleyndar. Við sjáum daglega illar afleiðingar þessara mistaka. Burt með bankaleyndina.
Nýr Eiríkur vandfundinn

Eiríkur Jónsson er fæddur Séð og heyrt ritstjóri. Hefur alla starfsævi haft næmt auga fyrir sérstæðum fréttum af fólki úr daglega lífinu. Raunar einn af beztu blaðamönnum, sem ég hef kynnst. Sér óvenjuleg sjónarhorn og sniðuga orðaleiki á svipstundu. “Bubbi fallinn”, var hans meistarastykki í ögrandi stíl. Var dæmdur út á heimsku ferkantaðra dómara, sem töldu orðskýringu Bubba rétta, þvert á orðabókina. Örsjaldan hafði Eiríkur það, sem betur hljómaði og hafði ég af því nokkurn ama. Hann var í essinu sínu á Séð og heyrt. Ég er sannfærður um, að vandfundinn sé eftirmaður Eiríks Jónssonar.
Fjölmenn sveit hrunverja

Hrunverjar Samfylkingarinnar, kjósið þá ekki aftur: Árni Páll Árnason, Ásta Ragnheiður Jóhannesdóttir, Anna Margrét Guðjónsdóttir, Guðbjartur Hannesson, Helgi Hjörvar, Jóhanna Sigurðardóttir, Katrín Júlíusdóttir, Kristján L. Möller, Ólína Þorvarðardóttir, Róbert Marshall, Sigmundur Ernir Rúnarsson, Sigríður Ingibjörg Ingadóttir, Skúli Helgason, Þórunn Sveinbjarnardóttir, Össur Skarphéðinsson. Stóðu vörð um hrundrottningu, sem leiddi Samfylkinguna inn í Blairisma og ást á fjárglæframönnum. Og tók í heilt ár ekki mark á aðvörunum um, að hrun væri í aðsigi. Predikaði án afláts um frábæra banka.
Samfylkingin er hrunverji

Ekki kom á óvart, að Flokkurinn hafnar pólitískri ábyrgð á hruninu. Þar hefur enginn beðið þjóðina afsökunar. Talsmenn Flokksins halda fram fullum fetum, að brunaliðið hafi kveikt í þjóðarbúinu. Meiri spenna var um afstöðu Samfylkingarinnar. Hún er í senn hrunverji og brunalið. Sem heild átti hún í dag kost á því að velja. Meirihluti flokksins kaus frekar að vera hrunverji en brunalið. Samfylkingin mun tæpast rísa úr gröfinni, sem hún gróf sér í dag. Hún telur Ingibjörgu Sólrúnu ekki bera ábyrgð á hruninu. Hafi komið of seint til valda til að hindra hrunið. En hún vissi samt og reyndi ekki.
Óháð blað í vikunni

Hlakka til að sjá nýtt vikublað, Fréttatímann. Þar eru ýmsir góðir blaðamenn, sem ekki er pláss fyrir á döprum fjölmiðlum. Blaðið kemur í fyrsta skipti á föstudaginn. Þar verða fréttir, fréttaskýringar og viðtöl. Mestu máli skiptir, að blaðið er í eigu starfsmanna. Hvorki í eigu fjárglæframanna né kvótagreifa. Hagsmunaaðilar að valdakerfinu hljóta sem eigendur fjölmiðla að verða hættulegir prentfrelsinu. Því er brýnt, að til skjalanna komi nýir fjölmiðlar. Óháðir ríkinu og aðilum, sem hafa aðra hagsmuni en þjóðin. Vonandi mun Fréttatíminn standa sig og verða vinsæll.
Ísraelar eru tuddar

Frásagnir af hremmingum Íslendinga í Ísrael gætu verið úr skáldsögu eftir Kafka. Koma heim og saman við reynslu mína af Ísraelum. Þeir eru tuddar í umgengni við útlendinga. Var í tvær vikur í Ísrael í tveim ferðum. Þegar ég ætlaði að ganga út úr hótellyftu, ruddust Ísraelar inn í hana, svo að ég varð að fara aftur upp. Ferðaþjónustufólk laug, svo að ég varð sjálfur að grafa sjálfur upp opnunartíma moskunnar á fjallinu helga. Landamæraverðir og flugvallarverðir voru hrottar að hætti nazista. Líta á erlent ferðafólk sem pöddur. Um árabil hefur Ísrael ræktað herraþjóð. Í skjóli Bandaríkjanna.
Aðlögunin er hið bezta mál

Eindreginn meirihluti styður stefnu stjórnarinnar í Evrópumálunum. Viðræður um aðild verði kláraðar og síðan kosið um aðild. Enda virðist það heilbrigt sjónarmið. Bara þriðjungur vill hætta viðræðum. Áróðurinn um, að viðræður feli í sér aðlögun að sambandinu fælir ekki fólk frá viðræðum. Sjálfur er ég sannfærður um, að þessi aðlögun er það bezta í málinu. Við þurfum að laga okkar stjórnsýslu að siðaðra manna háttum, þótt við göngum ekki í samfélag siðaðra ríkja. Landbúnaðar- og sjávarútvegsráðuneytið berst gegn aðlögun, enda er það ekki ráðuneyti, heldur umbi hagsmuna. Vill alls ekki siðvæðast.
Pilsfalda-kapítalistar

Áður fyrr voru fyrirtæki stofnuð án aðkomu ríkisvaldsins. Nú eru hins vegar orðnir öflugir pilsfalda-kapítalistar, sem væla utan í ríkisvaldinu. Til dæmis er kostulegt gagnaver Björgúlfs Thor, sem þarf sérstaka fyrirgreiðslu. Önnur gagnaver eru bara stofnuð á gamla móðinn. Kvótagreifar hafa löngum grátið hátt og álbræðslur hafa verið reistar út á ríkisframtak. Er ekki hægt að hætta þessum pilsfalda-kapítalisma, þessu eilífa væli? Hætta kröfum um sérhæft orkuverð, sérhæfðan virðisaukaskatt, sérhæfðan kvóta? Er ekki aftur kominn tími á alvöru kapítalisma, sem hangir ekki í síðpilsum ríkisvaldsins?
Banksterar fá bónusinn

Hugmyndaríkasti lagatæknir landsins hefur axlað bónusmenn gömlu bankanna. Vill, að þeir fái bónusana sína og engar refjar. Þetta eru óvenjulega miklir snillingar, komu bönkunum á hausinn og fengu háa bónusa fyrir. Svo var þeim sagt upp eftir hrun og bónusarnir hurfu. Nú vilja þeir sækja bónusa sína og hafa fengið til þess Sigurð G. Guðjónsson lagatækni. Hann er hugmyndaríkasti lagatæknir landsins. Bjó til lög og reglugerð um einkalífeyrissjóð Sigurjóns Þ. Árnasonar bankatjóra. Fabúleraði í heilum sjónvarpsþætti um þetta merka fyrirbæri án þess að honum stykki bros. Líklega fá banksterarnir bónusinn.